ועדת הכנסת, כנסת 25, פרוטוקול מספר 98, 2023-11-13 00:00

אופיר כץ: אני פותח את ישיבת ועדת הכנסת

אופיר כץ:  יום שני כט' בחשון, תשפ"ד, 13 בנובמבר 2023

אופיר כץ:  סעיף ראשון: בקשת יו"ר ועדת העבודה והרווחה להקדמת הדיון בהצעת חוק הארכת תקופות ודחיית מועדים (הוראת שעה – חרבות ברזל), החלטות מנהליות ופעולות כלפי רשות ציבורית, אומנה לילדים, תקופות כהונה, תאגידים, בתי דין מינהליים ותכנון ובנייה), התשפ"ד-2023 – הארכת תקופות ודחיית מועדים לפי חוק אומנה לילדים, מ/1/673 לפני הקריאה השנייה והשלישית

אופיר כץ:       בבקשה, יו"ר הוועדה

ישראל אייכלר: כבוד היושב-ראש, חבר הכנסת אופיר כץ, המזכיר וכולם

ישראל אייכלר:  אני בא עכשיו מדיון שהיה היום בוועדה שלי

ישראל אייכלר:  ועדת חוקה עשתה פיצול בנושא האומנה, ששייך לוועדת העבודה והרווחה

ישראל אייכלר:  רצינו לוודא שחלילה לא תהיה עריצות או עצלות של פקידי סעד שיאריכו בשם המלחמה את הדבר הזה

ישראל אייכלר:  דרשנו ששופט יראה את זה

ישראל אייכלר:  זאת אומרת, גם אם רוצים להאריך לעוד שלושה חודשים, ששופט יראה האם צריך שלושה חודשים או שבועיים, או כמה זמן שיצטרכו

ישראל אייכלר:  אפשרנו לבית המשפט להאריך לעוד שלושה חודשים

ישראל אייכלר:       אני מבקש לפטור כדי שיוכלו להצביע בקריאה שנייה ושלישית

אופיר כץ: אם כך, מי בעד מתן הפטור לפני הקריאה והשלישית?     

אופיר כץ: מתן הפטור בקריאה שנייה ושלישית התקבל

אופיר כץ: אושר פה אחד

אופיר כץ:       עוברים לסעיף 2: בקשת הממשלה להקדמת הדיון בהצעת חוק הארכת תקופה והארכת מועדים (הוראת שעה – חרבות ברזל) (הליכי מס ומענקי סיוע) התשפ"ד-2023, מ/1677/1 בכל הקריאות

אופיר כץ:       מי מציג? אפרת תדליקי את המיקרופון ואת המצלמה אצלך

אופיר כץ:       נעבור לסעיף 3 בינתיים: ישיבות מליאת הכנסת בימי שלישי בשבוע, הארכת תוקף החלטת ועדה

אופיר כץ:  היתה בקשה של יושב-ראש הכנסת לתת את הפטור

אופיר כץ:  בוועדה אמרנו שנעשה את זה כל שבועיים

אופיר כץ:  היום דנו בזה גם בנשיאות

אופיר כץ:  בנשיאות, לפחות, היתה תמימות דעים שכן להמשיך ולהאריך את זה בעוד שבועיים

אופיר כץ:       יש לך משהו אחר להגיד, מירב?     

מירב בן ארי: לא

מירב בן ארי:  בעיקרון קיימנו ישיבה של ראשי האופוזיציה

מירב בן ארי:  בעיקרון אנחנו בעד להמשיך בעוד שבועיים

מירב בן ארי:  אפרת רק רצתה לבדוק שוב אבל בעיקרון כולם בעד

ארבל אסטרחן: רוצים שזה יהיה פעמיים או שלוש?     

מירב בן ארי: כל שבועיים

אופיר כץ: כל שבועיים נביא את זה

ארבל אסטרחן: היום ובשבוע הבא

אופיר כץ: נכון, מחר ובשבוע הבא

אופיר כץ:       אם כך, מי בעד?     

אופיר כץ: הבקשה לא לקיים ישיבות מליאה בימי שלישי בשבועיים הקרובים התקבלה

אופיר כץ: אושר

אופיר כץ:       אני חוזר לסעיף 2, בקשת הממשלה להקדמת הדיון

אופיר כץ:       אפרת מרשות המיסים, בבקשה

אפרת רייטן: אנחנו מדברים על חוק הארכת תקופות ודחיית מועדים בהליכי מס

אפרת רייטן:  החוק הזה נועד לתת עוד שהות של שלושה חודשים לביצוע פעולות שהמועד לסיומן הוא בתקופה הזאת הבעייתית, התקופה הקובעת כפי שאנחנו מכנים אותה

אפרת רייטן:  פעולות שהתקופה שלהן נגמרת בתקופה הזאת יוארכו בשלושה חודשים קדימה

אפרת רייטן:  אנחנו מביעים את זה לוועדה לאישור, לקצר את התקופות כדי לתת איזו ודאות בעניין הזה

אפרת רייטן:       מדובר בחוק שהוא גם עבור הנישומים האזרחים וגם עבור הפעולות שמבצעת הרשות

אפרת רייטן:  בעצם אנחנו רוצים לתת איזו ודאות בהקשר הזה של התקופות המוארכות

אפרת רייטן:  יש גם שומות שמתיישנות, יש גם השגות שצריך להגיש, הודעות שונות שצריך להגיש לרשות

אפרת רייטן:  על כל הדבר הזה אנחנו נותנים דחייה לשלושה חודשים

אפרת רייטן:       זה מודל שהיה קיים גם בתקופת הקורונה, שגם היתה תקופה בעייתית מבחינת ביצוע פעולות

אפרת רייטן:  על פי אותו מודל, אנחנו מביאים עכשיו את הצעת החוק הזאת

אופיר כץ: תודה, תישארי איתנו

אופיר כץ:       יש שאלות למישהו?     

וליד אל-הואשלה: שלום אפרת

וליד אל-הואשלה:  אני רוצה לנצל את ההזדמנות כשאת פה

וליד אל-הואשלה:  שלחתי מכתב לרשות המיסים על אנשים שהבתים שלהם נפגעו בצורה ישירה כתוצאה מנפילת טילים

וליד אל-הואשלה:  שלחתי מכתב לרשות המיסים

וליד אל-הואשלה:  אני אשמח שתתערבו בנושא, לתת תשובות לאנשים שגרים בכפרים הבלתי מוכרים, שלא נמצאים תחת מועצה מוניציפאלית

וליד אל-הואשלה:  אנחנו דורשים שהאנשים האלה יקבלו התייחסות מרשות המיסים

וליד אל-הואשלה:  תודה

וליד אל-הואשלה: אני אעביר הלאה

אופיר כץ: תודה

אופיר כץ:       אם כך, מי בעד הבקשה בכל הקריאות?     

אופיר כץ: הבקשה להקדמת הדיון אושרה

אופיר כץ: אושר פה אחד

אופיר כץ:       תודה, הישיבה נעולה